FI Euroopan unionin virallinen lehti C 33/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 33/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PATATA DELLA SILA”

EY-N:o: IT-PGI-0005-0643-21.09.2007

SMM ( X ) SAN ( )

1. Nimi:

”Patata della Sila”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina.

3.2 Kuvaus 1 kohdassa nimetystä tuotteesta:

Nimityksellä ”Patata della Sila” tarkoitetaan Solanacee-suvun Solanum tuberosum-lajiin kuuluvaa, EU:n jäsenvaltioiden kansallisiin luetteloihin kuuluvista lajikkeista ja varmennetuista siemenperunoista saatua varastoperunaa, jolla on kulutukseen saatettaessa oltava seuraavat ominaisuudet: Muoto: pyöreä – pyöreä/soikea – pitkä/soikea. Koko: enintään 28 mm (granaglia), 28–45 mm (mezzanella tai tondello), 46–75 mm (prima), yli 76 mm (fiorone). Kuori: hankauksenkestävä. Malto: kiinteä, periksi antamaton. Kuiva-ainepitoisuus vähintään 19 %. Kulutukseen saatettaessa perunoiden on oltava terveitä, itämättömiä, ehjiä, puhtaita, vailla yli 3 mm:n suuruisia laikkuja ja/tai tuholaisten aiheuttamia vioittumia. Perunoiden kokonaispainosta alle 5 prosentissa voi olla viiltoja ja/tai naarmuja ja/tai hankaumia. Tehoaineiden sallittu enimmäisjäämä on alle 50 % voimassa olevan lainsäädännön mukaisesta raja-arvosta.

Patata della Silan maine perustuu sen aistinvaraisiin ja kulinaarisiin ominaisuuksiin, jotka liittyvät erityisesti paistamiseen ja pitkäaikaiseen säilyvyyteen ilman itämistä estäviä kemiallisia käsittelyjä.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Pata della Sila -perunaa on viljeltävä 4 kohdassa tarkoitetulla alueella. Viljely alkaa maanmuokkauksen jälkeen EU:n jäsenvaltioiden kansallisiin rekistereihin merkityistä lajikkeista saatujen, luokkaan A tai korkeampaan luokkaan kuuluvien varmennettujen siemenperunoiden istutuksella. Viljelyssä sallitaan yksi uusiutumisvuosi (”anno di rimonta”), jolloin 4 kohdassa tarkoitetulle alueelle voidaan istuttaa lisättyjä siemenperunoita. Perunat nostetaan 20. elokuuta ja 30. marraskuuta välisenä aikana, jolloin ilman lämpötila on yleensä enintään 15–18 °C.

3.6 Viipalointia, raastamista, pakkaamista jne. koskevat erityiset säännöt:

Patata della Sila -perunat on saatettava kulutukseen pakattuna seuraavanlaisiin pakkauksiin: vertbag-pussit; 1–5 kg:n painoiset girsac- ja busta-pussit; 1–2,5 kg:n painoiset verkkopussit; 2,5–10 kg:n painoiset säkit; 5–20 kg:n painoiset pahvilaatikot; 12,5–20 kg:n painoiset puulaatikot; 10–20 kg:n painoiset korit; 0,5–1 kg:n painoiset kennot; 0,5–1 kg:n painoiset kulhot. Kaikkien pakkausten on oltava valmistettuja elintarvikepakkauksiin soveltuvasta materiaalista ja sinetöityjä siten, ettei niissä olevia tuotteita voi poistaa rikkomatta pakkausta. Irtotavarana olevien perunoiden myynti ei ole sallittua, ellei jokaiseen perunaan ole kiinnitetty SMM-tunnusta.

3.7 Merkintöjä koskevat erityiset säännöt:

Tuotteen esillepanoon sitä myyntiin saatettaessa liittyvissä säännöissä vaaditaan, että pakkausmerkinnöissä on selkein ja luettavin kirjaimin tuotteen logo, yhteisön tunnus ja sitä koskevat merkinnät sekä lain edellyttämät tiedot ja seuraava merkintä: tuotteen nimi ”Patata della Sila” sekä sen mahdollinen käännös, ja sen jälkeen suojatusta maantieteellisestä merkinnästä kertova ilmaisu ”Indicazione Geografica Protetta” tai sitä vastaava lyhenne (IGP). Jos tuote on saatu vuoristoalueeksi luokitellulta alueelta, pakkausmerkinnässä voi olla maininta ”prodotto della montagna”. Tuotteen logon väri on sininen, mutta logo voidaan toisintaa myös muun värisenä. Logon pienin sallittu koko on perunoihin kiinnitettävien tarrojen tai lasermerkintöjen tapauksessa 2,5 cm, jolloin on noudatettava jäljempänä esitetyn logon mittasuhteita. Yksittäisiin perunoihin voidaan kiinnittää merkintöjä vain, jos perunan koko on vähintään 46 mm. Merkinnöissä ei saa olla mitään muita määritteitä, joita ei ole tässä mainittu.

Patata della Silan logo:

4. Maantieteellisen alueen tarkka rajaus:

Patata della Silan tuotantoalue käsittää yksinomaan seuraavien kuntien alueet: Cosenzan maakunnassa sijaitsevat Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila ja Spezzano Piccolo, ja seuraavat Catanzaron maakunnan kunnat: Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli ja Taverna. Edellä mainitut kunnat rajaavat ja ympäröivät luontaisesti Altopiano della Silan tasankoa, jonka maaperä- ja ilmasto-ominaisuudet suosivat perunoiden jatkuvaa, hidasta kasvua ja optimaalista kehittymistä.

5. Yhteys maantieteelliseen alueeseen:

5.1 Maantieteellisen alueen erityisyys:

Patata della Silan viljelyalueen maaperä- ja ilmasto-ominaisuuksilla on tuotteelle suuri merkitys. Silan maaperä on koostumukseltaan suurelta osin löysää, hienohiekkaista ja näin ollen hyvin vettä läpäisevää ja helposti muokattavaa. Maan pH-arvo on 5–6,5. Maaperä sisältää runsaasti orgaanisia aineksia (eräillä alueilla niiden pitoisuus on jopa 10,04 %) ja on näin ollen luonnostaan hedelmällistä. Silan ylätasangon ilmasto on kesäisin erittäin kuiva ja talvisin kylmä. Lämpötila nousee alueella huhti-toukokuussa, mikä on ihanteellista istutuksen kannalta. Myös vuorokauden lämpötilan vaihteluväli ja lisääntyvä auringonvalo edistävät perunan kasvua, sillä ne suosivat perunan jatkuvaa ja hidasta kehittymistä. Tämä parantaa perunan kuiva-ainepitoisuutta ja edistää perunan lopullista kypsymistä, jolloin se soveltuu varastoitavaksi eikä sille tarvitse tehdä itämistä estäviä kemiallisia käsittelyjä. Perunalla on tämä tärkeä ominaisuus jo korjuuvaiheessa, jonka on tapahduttava viileässä säässä, yleensä 15–18 °C:n lämpötilassa. Alueella ei ole lainkaan ilmakehää ja/tai vesiä kuormittavia lähteitä. Maankäyttö on Silan alueella erittäin rajoittunutta, ja peruna onkin ainoa ylätasangolla viljelty hedelmä/vihannes. Viljelmiä kastellaan lähdevedellä, ja käsittelyt on vähennetty minimiin, koska tuholaishyökkäykset ovat hyvin harvinaisia, paikallisia ja näin ollen helposti torjuttavissa. Tämä johtuu siitä, että päivän ja yön väliset lämpötilavaihtelut ovat kesäaikaan merkittäviä ja talvet ovat ankaria ja lumisia, minkä ansiosta monet viljelmille haitalliset tekijät saadaan eliminoitua.

5.2 Tuotteen erityisyys:

Patata della Silaa arvostetaan ja se erottuu muista perunoista pitkän varastoitavuutensa ja erinomaisten kulinaaristen ominaisuuksiensa ansiosta. Sen erinomaiset paisto-ominaisuudet johtuvat siitä, että sen kuiva-ainepitoisuus pysyy öljyssä paistamisen jälkeen suurena, minkä ansiosta peruna säilyttää valkokeltaisen värinsä. Tähän liittyen on laadittu analyysi, jossa kyseistä tuotetta on verrattu muilta tuotantoalueelta tuleviin näytteisiin. Tulokset osoittivat, että Silan ylätasangolla viljellyn perunan kuiva-ainepitoisuus säilyy paistamisen jälkeen huomattavasti suurempana muilta alueilta tuleviin perunoihin nähden, joten se soveltuu muita perunoita paremmin paistamiseen. Myös Silan perunan väri on muita perunoita voimakkaamman kellertävä, perunan ominaismaku selvemmin aistittavissa ja kuori paksumpi ja mekaanisia käsittelyjä paremmin kestävä.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Silan ylätasangon alueen (Cosenza – Crotone – Catanzaro – Piana di Sibari) asukkaat pitävät Patata della Silaa laatutuotteena ja hankkivat perunansa perinteisesti suoraan tuottajilta. Tuote nauttii erityistä mainetta Sisiliassa, Pugliassa ja Campaniassa, joiden kauppiailla on tuottajien kanssa vankat, 50-luvulta periytyvät kauppasiteet. Varastoitavuutensa ja aistinvaraisten ominaisuuksien säilyvyyden ansiosta Patata della Sila -perunaa on perinteisesti varastoitu paljon talven varalle edellä mainituilla alueilla. Perunanviljely on sen vuoksi ollut ylätasangolla tärkeä tulonlähde, ja sitä on harjoitettu Silan alueen maaseutuväestön keskuudessa jo monen sukupolven ajan. Vuonna 1955 Silaan perustettiin varmennettujen siemenperunoiden lisäämis- ja valintakeskus, jonka tavoitteena oli edistää varmennettujen siementen levittämistä. Eräät tutkimukset osoittavat myös, että Silan ylätasanko oli 80-luvun lopussa tärkeimpiä siemenperunan tuotantoalueita tilojen keskikoossa mitattuna. Kuluttajat pitävät kyseistä tuotetta aitona, terveellisenä ja laadukkaana. Tämä johtuu paitsi ilmasto-oloista, joille ovat tyypillisiä kuivat kesät ja kylmät talvet ja jotka ovat mahdollistaneet tuotteen luonnollisen säilytyksen varastoissa 6–8 asteen lämpötilassa lokakuusta huhtikuuhun, myös siitä tosiasiasta, että tuotantoalueella ei ole mitään kuormituslähteitä. Patata della Silan maineesta todistaa myös kyseisen tuotteen kunniaksi järjestettävien tapahtumien ja juhlien valtava menestys. Ne vetävät puoleensa lähinnä edellä mainituilta alueilta tulevia matkailijoita, jotka saapuvat syksyisin ylätasangolle maistelemaan tätä erinomaista tuotetta ja tutustumaan paikallisiin perinteisiin perunaruokaresepteihin. Tässä yhteydessä voidaan mainita kuuluisa juhla nimeltä ”Sagra della patata della Sila”, joka on vuodesta 1978 alkaen järjestetty Campigliatello Silanossa joka lokakuu samaan aikaan kuin Patata della Silan ja maatalouskoneiden näyttely (”Mostra Mercato della Patata della Sila e delle macchine agricole”). Tämän lisäksi Parentissa on vuodesta 1980 alkaen järjestetty Patata della Silaan keskittyvä suuri kansanperinne- ja ruokatapahtuma. Patata della Silan viljelyllä on näin ollen pitkät perinteet, ja siitä on dokumentoitu ensimmäisen kerran vuodelta 1811 peräisin olevassa teoksessa ”Statistica del Regno di Napoli”.

Eritelmän julkaisutiedot:

Eritelmän täydellinen teksti on saatavissa: internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.